Rickie Gindl hadde hentet kjæresten fra jobb, og kom kjørende fra Krambua i 22-tiden i går kveld.

Da han kjørte forbi Sælenvannet i Fyllingsdalen i Bergen, oppdaget han noe mystisk på himmelen.

– Det jeg så på himmelen var veldig merkelig. Det hele pågikk i ti minutter, sier han.

Vet du hva dette kan være? Send mail til internett@ba.no eller ring 55 23 51 75.

METEOROLOG MELDER PASS

Han kunne nemlig se fire oransje lys, hvorav et av dem bevegde seg over nattehimmelen.

– Jeg har aldri sett noe lignende. Jeg er nysgjerrig på hva dette kan være. Jeg håper at noen som har peiling på dette, kan fortelle hva dette kan være, sier han.

Statsmeteorolog Jørgen Grønneberg, som jobber for Vervarslinga på Vestlandet, har sett videoen av de mystiske lysene.

– Her må jeg nok melde pass. Dette vet jeg ikke hva kan være, sier han

Han forteller videre at han aldri har sett noe lignende før.

– Jeg tror vi kan slå fast at dette ikke kan knyttes til noe værfenomen, sier han.

EN SPESIELL TYPE UFO

BA.no har fått mange teorier servert fra våre lesere.

Noen mener det dreier seg om en ufo, nærmere bestemt en såkalt «sort triangel».

Her er en «sort triangel» filmet i Belgia på 90-tallet:

(Artikkelen fortsetter under videovinduet.)

Rapporter om slike har versert siden 40-tallet, ifølge Wikipedia. Ufoene blir gjerne beskrevet som enorme, stillegående, sorte og triangelformede objekter som farer over terrenget i lav høyde. Oftest når det er mørkt, og tilsynelatende uten en tanke på å bli oppdaget. De har ofte blinkende lys i hvert hjørne av triangelen.

GASS?

En annen leser setter pengene på sulfide gasser, som har steget opp fra Sælenvannet. Beboere i området rundt vannet har tidvis vært plaget av vond lukt, forårsaket av svovelforbindelsen hydrogensulfid (H2S), som skyldes lavt oksygeninnhold i vannet.

Disse sulfide gassene i området reflekterer også lys, og kan dermed danne mystiske lys på himmelen, ifølge leseren.

BA.no har vært i kontakt med fagfolk på området, men har foreløpig ikke lykkes i å få klarhet rundt denne teorien.

PAPIRLYKTER?

Atter andre lesere lurer på om lysene kan stamme fra papirlykter.

– Kan disse lysene være fra papirlanterner som sendes opp? Akkurat nå er det tid for feiring i Asia for det de kaller «Loi Krathong». Mange asiater i Norge følger kanskje den skikken, de lager papirlanterner som det settes et lite lys i, varmen fra lyset får de til å stige opp, de kan gå ganske høyt, og om det er vindstille holder de seg brennende lenge. Kanskje?, skriver leseren.

En annen leser stemmer for samme teori:

– Det de ser på himmelen er ballonger med lys i. Selges mye av dem for tiden, mener han.

BA.no har også vært i kontakt med Bergen lufthavn Flesland. De vet heller ikke hva disse lysfenomenene kan være.

Hva tror du dette er? Luft dine teorier i kommentarfeltet!